احمد رشدى

اللوا احمد رشدى (29 اكتوبر 1924 - 4 يوليه 2013) ، كان وزير داخلية مصر فى الفترة من 17 يوليه 1984 لغاية 27 فبراير 1986

 نشأته 
اتولد اللوا احمد رشدى يوم 29 اكتوبر 1924 فى مركز بركه السبع فى محافظة المنوفيه فى مصر ، اتخرج من كلية البوليس سنة 1946 . اشتغل فى المباحث و بعد كده اتدرج فى الترقيات لغاية لما اتولى منصب مساعد اول وزير الداخلية ومدير امن القاهره فى الفترة من سنة 1976 لغاية سنة 1978 . و فى يوم 30 مارس 1981 اتولى منصب مساعد اول وزير الداخلية ومدير جهاز مباحث امن الدولة

 اكتشافه لرفعت الجمال 
اللوا احمد رشدى ايام ماكان بيشتغل فى المباحث سنة 1954 اكتشف الجاسوس المصرى الشهير رفعت الجمال اللى اتعمل عنه مسلسل باسم رأفت الهجان بطولة الفنان الراحل محمود عبد العزيز ، وبعدما قابل رفعت الجمال اتصل على طول بعبد المحسن فائق ظابط المخابرات العامه المصريه اللى ظهر فى مسلسل رأفت الهجان باسم (محسن ممتاز) واللى كان لعب دوره الفنان يوسف شعبان

 توليه منصب وزير الداخلية 
فى يوم 17 يوليه 1984 اتولى اللوا احمد رشدى منصب وزير الداخلية فى حكومة كمال حسن على رئيس وزرا مصر السابق ، واستمر فى منصبه فى حكومة الدكتور على لطفى اللى اتولى منصب رئيس وزرا مصر يوم 4 سبتمبر 1985 بعد اعتذار كمال حسن على عن الاستمرار فى منصبه بسبب ظروفه الصحية

يعتبر احمد رشدى حاله فريده لوزير داخلية فيه شبه اجماع شعبى عليه ، وده بخلاف الصوره العامه اللى متاخده عن وزراء الداخليه ورؤساء المؤسسات الامنيه فى الدول الخاضعة لحكم الخونتا العسكريه

احمد رشدى كان مهتم بقضية المخدرات فى مصر ، و كان بيرفض سياسة اعتقال المتطرفين لانه اعتبر ان المعتقل هو احسن مكان ممكن يتجمعوا فيه ويخططوا للعمليات الارهابيه

 اقالته من منصب وزير الداخلية 
فى يوم 27 فبراير 1986 اقيل اللوا احمد رشدى من منصب وزير الداخلية بعد احداث الامن المركزى

 عضوية مجلس الشعب 
تم انتخاب اللوا احمد رشدى لمنصب نايب فى مجلس الشعب عن دايرة مركز بركه السبع فى محافظة المنوفيه مرتين سنة 1987 وسنة 1990

 وفاته 
فى يوم 4 يوليه 2013 مات اللوا احمد رشدى عن عمر 89 سنة

 مصادر 

 لينكات برانيه 


تصنيف:وزراء داخليه مصريين
تصنيف:ظباط شرطه مصريين
تصنيف:برلمانيين مصريين
تصنيف:منايفه
تصنيف:ناس من بركة السبع
تصنيف:سياسيين من الحزب الوطنى الديمقراطى
تصنيف:مصريين مع ثورة 25 يناير